b'\n_START_ARTICLE_\nRichard Feynman\n_START_PARAGRAPH_\nRichard Phillips Feynman (New York, 11. svibnja 1918. - Los Angeles, 15. velja\xc4\x8de 1988.), ameri\xc4\x8dki fizi\xc4\x8dar._NEWLINE_Jedan je od najutjecajnih ameri\xc4\x8dkih fizi\xc4\x8dara 20. stolje\xc4\x87a, koji je naro\xc4\x8dito radio na polju kvantne elektrodinamike. Uz to \xc5\xa1to je bio nadahnuti predava\xc4\x8d i amaterski glazbenik, sudjelovao je u razvoju atomske bombe, a bio je kasnije i \xc4\x8dlan odbora koji je istra\xc5\xbeivao nesre\xc4\x87u Space Shuttlea Challengera. Za svoj rad na kvantnoj elektrodinamici Feynman je dobio Nobelovu nagradu za fiziku 1965., zajedno s Julianom Schwingerom i Shin\'ichir\xc5\x8dm Tomonagom.\n_START_SECTION_\nRana mladost\n_START_PARAGRAPH_\nRichard Phillips Feynman ro\xc4\x91en je 11. svibnja 1918. godine u Queensu, grad New York, kao sin Lucille ro\xc4\x91. Phillips (koja je bila doma\xc4\x87ica) i Melvillea Arthura Feynmana (koji je bio prodajni zastupnik) rodom iz Minska (danas Bjelorusija, onda Carska Rusija), a koji su oboje bili a\xc5\xa1kenazi \xc5\xbeidovi. No nisu bili religiozni, a sam Feynman se od svoje mladosti izja\xc5\xa1njavao kao ateist._NEWLINE_Poput Alberta Einsteina i Edvarda Tellera, Richard je kao dijete ne\xc5\xa1to kasnije po\xc4\x8deo govoriti i do svoje tre\xc4\x87e godine jedva da je izustio pokoju rije\xc4\x8d. Kao odrastao zadr\xc5\xbeao je brooklynski naglasak, a taj naglasak kod njega ljudi su ponekad percipirali kao izvje\xc5\xa1ta\xc4\x8denost._NEWLINE_Kada je Richardu bilo pet godina, majka mu je rodila brata, ali on je umro ve\xc4\x87 nakon svega nekoliko tjedna \xc5\xbeivota. \xc4\x8cetiri godine kasnije, Richard je dobio sestru Joan i obitelj se preselila u Far Rockaway, Queens. Iako je razlika me\xc4\x91u njima bila devet godina, Joan i Richard bili su bliski i oboje su gajili zajedni\xc4\x8dku prirodnu znati\xc5\xbeelju u progledu na svijet._NEWLINE_Na mladog Richarda veliki utjecaj je imao njegov otac koji ga je ohrabrivao u postavljanju pitanja o svijetu i preispitivanju ustaljenih mi\xc5\xa1ljenja i koji ga je uvijek bio spreman podu\xc4\x8diti ne\xc4\x8demu novome. Od majke je stekao smisao za humor koji ga je pratio cijeli \xc5\xbeivot. Jo\xc5\xa1 kao dijete imao je smisla za tehniku te je u domu napravravio vlastiti mali eksperimentalni laboratorij/radionicu u kojemu je rado popravljao radio ure\xc4\x91aje.\n_START_SECTION_\nObrazovanje\n_START_PARAGRAPH_\nRichard je poha\xc4\x91ao Far Rockaway srednju \xc5\xa1kolu u Queensu, koju su tako\xc4\x91er poha\xc4\x91ali laureati Nobelove nagrade Burton Richter i Baruch Samuel Blumberg. Vrlo brzo na po\xc4\x8detku srednje \xc5\xa1kole Feynman je preba\xc4\x8den na vi\xc5\xa1i razred matematike. Slu\xc5\xbebeni test inteligencije proveden u \xc5\xa1koli procjenjuje njegov IQ na 125, \xc5\xa1to je ve\xc4\x87 samo po sebi respektabilno, ali prema biografu Jamesu Gleicku rezultat bi bio i bolji da je, po njemu, testiranje pravilno provedeno. Njegva sestra Joan imala je i bolji rezultat na testiranju. Godinama kasnije odbijao je pristupiti Mensa International tvrde\xc4\x87i da je njegov kvocijent inteligencije prenizak za to._NEWLINE_Kada je Feynmanu bilo 15 godna, sam je prou\xc4\x8davao trigonometriju, algebru, nizove, analizu, integralni i diferencijalni ra\xc4\x8dun. U srenjoj \xc5\xa1koli razvijao je matemati\xc4\x8dku intuiciju na Taylorovim nizovima matemati\xc4\x8dkih operatora. Prije upisa u visoku \xc5\xa1kolu, eksperimentirao je s raznim matemati\xc4\x8dkim podru\xc4\x8djima kao kod poluderivacija gdje je koristio vlastitu notaciju. Stvorio je posebne znakove za logaritme, sinus (sin), kosinus (cos) i tangens (tan) funkcije da ne izgledaju kao tri varijable me\xc4\x91usobno pomno\xc5\xbeene, kao i za derivacije. Kao \xc4\x8dlan dru\xc5\xa1tva Arista Honor Society, na svojoj posljednjoj godini srednjeg \xc5\xa1kolovanja pobijedio je na matemati\xc4\x8dkom natjecanju newyor\xc5\xa1kog fakulteta New York University._NEWLINE_Feynman se prijavio na Columbia University, ali nije bio primljen zbog njihove prijemne kvote za \xc5\xbeidove. Umjesto toga, upisao je Massachusetts Institute of Technology, gdje se pridru\xc5\xbeio Phi Beta Delta bratstvu. Kao preddiplomac objavio je dva rada u \xc4\x8dasopisu Physical Review. Jedan u suradnji s Manuelom Vallartaom, bio je "Raspr\xc5\xa1enje kozmi\xc4\x8dkih zraka od zvijezda galaksije"._NEWLINE_Drugi je bio teza "Sile u molekulama",  temeljen na ideji Johna C. Slatera koji je radom bio dovolno impresioniran da ga i objavi. Danas je to poznato kao Hellmann\xe2\x80\x93Feynmanov teorem._NEWLINE_1939. godine Feynman je zavr\xc5\xa1io preddiplomski studij i imenovan je jednim od pobjednika natjecanja Putnam (Putnam Fellow). Imao je izuzetne rezultate iz matematike i fizike kod polaganja prijemnog ispita za diplomski studij na Princeton University, ali lo\xc5\xa1 rezultat iz povijesti i engleskog jezika. Voditelj odjela fizike tamo, Henry D. Smyth, imao je drugu brigu, pi\xc5\xa1u\xc4\x87i Philipu M. Moreseu i pitaju\xc4\x87i ga: "Je li Feynman \xc5\xbeidov? Iako nemamo definitivni propis protiv \xc5\xbeidova, ipak bih volio u na\xc5\xa1em odjelu zadr\xc5\xbeati njihov postotak razumno malen". Morse je zaklju\xc4\x8dio kako Feynman doista jest \xc5\xbeidov, ali je uvjerio Smytha da Feynmanov svjetonazor i pona\xc5\xa1anje nema ortodoksni \xc5\xbeidovski karakter._NEWLINE_Na prvom Feynmanovom seminaru, koji je bio klasi\xc4\x8dna verzija Wheeler-Feynmanova teorija apsorpcije, prisustvovali su Albert Einstein, Wolfgang Pauli i John von Neumann. Pauli je dao predvi\xc4\x91aju\xc4\x87u opasku da bi teoriju bilo ekstremno te\xc5\xa1ko kvantizirati, a Einstein je rekao da bi netko mogao poku\xc5\xa1ati primijeniti tu metodu na gravitaciju u njegovoj Op\xc4\x87oj teoriji relativnosti \xc5\xa1to su Sir Fred Hoyle i Jayant Narlikar i uradili znatno kasnije i pretvorili u Hoyle\xe2\x80\x93Narlikarova teoriju gravitacije._NEWLINE_Feynman je obranio doktorsku disertaciju na Princetonu 1942. godine; njegov mentor na tezi bio je John Archibald Wheeler. Njegova doktorska teza primijenila je princip stacionarne akcije na probleme kvantne mehanike, inspiriran \xc5\xbeeljom da kvantizira Wheeler\xe2\x80\x93Feynmanovu teoriju apsorpcije u elektrodinamici, postavljaju\xc4\x87i temelj za Feynmanove dijagrame, te je nazvana "Pincip najmanje akcije u kvantnoj mehanici".  Klju\xc4\x8dni dio bio je taj da se pozitroni pona\xc5\xa1aju kao elektroni koji se kre\xc4\x87u vremenski unatrag._NEWLINE_Jedan od uvjeta Feynmanove stipendije na Princetonu bio je da se ne smije o\xc5\xbeeniti; no on je nastavio vezu sa svojom ljubavi iz srednjo\xc5\xa1kolskih dana, Arline Greenbaum, i naumio je o\xc5\xbeeniti jednom kad do\xc4\x91e do znanstvenog doktorata bez obzira na to \xc5\xa1to je bio svjestan kako je ona ozbiljno oboljela od tuberkuloze. Tada je to bila neizlje\xc4\x8diva bolest i nije se o\xc4\x8dekivalo da ona tada pre\xc5\xbeivi vi\xc5\xa1e od dvije godine. 1942. godine odvezli su se trajektom na  Staten Island, gdje su se slu\xc5\xbebeno i vjen\xc4\x8dali bez prisustva roditelja ili prijatelja, a svjedoci su im bili par neznanaca. Feynman je mogao poljubiti Arline jedino u obraz. Nakon toga odveo ju je u bolnicu, gdje ju je vi\xc4\x91ao vikendima.'